Afrikaans is Groot-kaartjies verkoop soos soetkoekAfrikaans is Groot-kaartjies vind in November vanjaar plaas. (Foto: Afrikaans is Groot/Facebook) Suid-Afrikaners gaan vanjaar weer die geleentheid hê om heerlik saam met die room van die Afrikaanse musiekbedryf te sing, dans en kuier. “Ons is dankbaar vir almal wat reeds kaartjies gekoop het. Dit gaan baie goed met die kaartjieverkope,” sê Johan C. Venter, bemarking- en handelsmerkbestuurder van die Coleske Groep en Afrikaans is Groot, oor dié massakonsert. Nadat kaartjieverkope vir vanjaar se Afrikaans is Groot-vertonings gister (28 Maart) geopen het, is daar reeds duisende mense wat gestroom het om hul sitplekke by die konserte te verseker. Daar word vanjaar agt vertonings van 24 November tot 3 Desember beplan, en elkeen van dié konserte is reeds volbespreek. Hoewel daar steeds ŉ paar verrassings in die sak met die kunstenaarlys is, sal Appel, Corlea Botha, Riaan Benadé, Jay du Plessis, Riana Nel, Bok van Blerk, Demi Lee Moore, Dodo Nyoka, Ricus Nel, Ruhan du Toit, Karlien van Jaarsveld en Jo Black by die konsert te siene wees. Vir meer inligting besoek Afrikaans is Groot se Facebook-blad of webwerf.